Nóg ŉ stuk plafon val by Sandton CityDie standbeeld van oudpresident Nelson Mandela by die plein. (Argieffoto) Twee konstruksiewerkers is Dinsdag beseer nadat ŉ gedeelte van ŉ plafon in ŉ leë winkel by Sandton City in Johannesburg ineengestort het. Dit het gebeur skaars ŉ maand nadat ŉ klein gedeelte van ŉ plafon in die wandelgang tussen Sandton City en die Nelson Mandela-plein ineengestort het. Nomzamo Radebe, uitvoerende hoof van JHI Properties, het namens Nelson Mandela Square Holdings in ŉ verklaring gesê die jongste voorval het om 12:15 in ŉ winkel op die boonste vlak langs die gemeenskaplike gebied van die plein plaasgevind. “Die twee konstruksiewerkers het geringe beserings opgedoen en is op die toneel behandel. Geen klante is tydens die voorval beseer nie,” het Radebe gesê. Sy het gesê die gebied is dadelik afgesper om die veiligheid van klante te verseker. In die vorige voorval, op 3 Junie, is een klant beseer wat mediese behandeling moes ontvang. Die voorval het omstreeks 15:10 plaasgevind en al die betrokke partye is dadelik ontbied en die gebied is beveilig en afgesper. “Ons wil graag ons klante gerusstel dat die veiligheid van ons klante en winkeliers van uiterste belang is,” het Radebe bygevoeg.